Ди щIыналъэхэм
Газыр хьэблэщIэхэм яшэ
Старэ Шэрэдж, Джэрмэншык къуажэхэм лэжьыгъэшхуэ щокIуэкI газыр унагъуэхэм щIэшэным теухуауэ. «2013 гъэм нэсыху къуажэм зегъэужьыныр» федеральнэ программэ хэхам ипкъ иткIэ а лэжьыгъэр ирегъэкIуэкI «Рубин» жэуап зэхэгъэщхьэхукIа зыхь зэгухьэныгъэм. Федеральнэ бюджетым къыхэкIыу ухуэныгъэхэм трагъэкIуэдэн папщIэ Старэ Шэрэдж къуажэм сом 1 мелуанрэ мин 362,4-рэ, Джэрмэншык къуажэм сом мелуани 3-рэ мин 520-рэ къыхуаутIыпщащ.
Къапщтэмэ, иджыпсту Джэрмэншык и хьэблэщIэу тIыса унагъуи 116-м газыр нагъэсын папщIэ бжьамийуэ метр 2200-рэ яукъуэдиин хуейщ. Лэжьыгъэ псори дызыхуэкIуэ илъэсым зэфIагъэкIыну я мурадщ.
Сокъур Риммэ.
Аруан.
Гъуэгур зэрагъэпэщыж
КъБР-м ТранспортымкIэ, связымрэ гъуэгу хозяйствэмкIэ и министерствэм къипщытащ Дзэлыкъуэкъуажэ — Зольскэ — Белокаменкэ автомобиль гъуэгур къэгъэщIэрэщIэжыным теухуа лэжьыгъэхэр зэрекIуэкIыр.
Мы зэманым а IэнатIэм пэрытщ техникэ зэмылIэужьыгъуэу 30-м щIигъу. ЖыпIэ хъунущ гъуэгур щIэрыщIэу яухуэу. 2013 гъэм щэкIуэгъуэм и кIэм ирихьэлIэу километр 15-м щIигъу зи кIыхьагъ гъуэгум щыщ километри 8,5-м асфальт Iуву тралъхьащ.
Шурдым Оксанэ.
Дзэлыкъуэ.
Пхъэщхьэмыщхьэм щелэжь IэнатIэщIэ
Дызэрыт илъэсым и шыщхьэуIу мазэм Шэджэм районыр къыщызэхикIухьым КъБР-м и Iэтащхьэ Къанокъуэ Арсен «Фрукт-трейд» жэуап зэхэгъэщхьэхукIа зыхь IуэхущIапIэми еплъауэ щытащ. Абы ухуэныгъэхэр зэрыщекIуэкIым щыгъуазэ зищIа нэужь, хьэрычэтыщIэхэм чэнджэщ яритащ заводым и лъэщагъым хагъэхъуэну, псалъэм папщIэ, пхъэщхьэмыщхьэпс щащI цех щIагъужыну.
Иджы а цехри хьэзыр хъуащ. Ар щIынымрэ зыхуеину IэмэпсымэхэмкIэ къызэгъэпэщынымрэ сом мелуан 50 текIуэдащ. ЦехыщIэм цIыху 70 щылэжьэнущ.
Италием къраша оборудованэр зыщIэт цехым и продукцэр ди республикэми къэралым и нэгъуэщI щIыналъэхэми щащэнущ.
КIарэ Элинэ.
Шэджэм.
